USA spionerte under klimatoppmøtet i Danmark
ARTIKKELEN ER OVER FEM ÅR GAMMEL Dokumentene den danske avisen Information har fått fra den amerikanske avhopperen Edward Snowden, viser hvordan National Security Agency (NSA) kikket andre land i kortene før forhandlingene startet i København. Ifølge dokumentene planla NSA også å spionere på delegasjonene som deltok under klimatoppmøtet, for «å forsyne beslutningstakerne med enestående, betimelige og verdifulle innblikk i nøkkellandenes forberedelser og mål for konferansen, samt hvilke overveielser om klimapolitikk og forhandlingsstrategier» som ble gjort av det enkelte land. Tele- og dataovervåking De topphemmelige dokumentene nevner spesielt en rapport med «forhåndsdetaljer om det danske forslaget og deres bestrebelser for å sjøsette en redningsplan» for klimatoppmøtet. NSA-dokumentene viser hvordan amerikansk etterretning planla å drive signaletterretning, det vil si overvåking av delegasjonenes telefon- og databruk under klimatoppmøtet, for «å holde våre forhandlere så godt orientert som mulig» i løpet av de to ukene møtet pågikk. Grunn til uro Statsminister Helle Thorning-Schmidt har tidligere hevdet at det ikke er grunn til å tro at USA har drevet ulovlig overvåking i Danmark. Det synet bør hun nå revurdere, mener Peter Lauritsen som leder Forum for overvågningsstudier ved Aarhus Universitet. - Regjeringen har forsøkt å tone ned bekymringen for NSA ved å si at det ikke er noe å bry seg om, at den ikke har noen mistanke om noe som helst, sier han til Information. - De nye opplysningene undergraver den uttalelsen, mener han. Avviser Danmarks forsvarsminister Nicolai Wammen er ikke enig og finner fortsatt ingen grunn til å tro at NSA driver spionasje i Danmark. - Jeg kjenner ikke igjen det bildet Informations artikler tegner i forhold til NSA og Danmark, sier han til Ritzau. - Vår etterretningstjeneste har ikke opplysninger som gir grunnlag for å anta at amerikansk etterretningsaktivitet på ulovlig vis er rettet mot Danmark, sier han.
Amerikansk etterretning spionerte aktivt på Danmark og andre land i forbindelse med klimatoppmøtet i København i 2009.